b'\n_START_ARTICLE_\nUniverza v T\xc3\xbcbingenu\n_START_SECTION_\nZgodovina\n_START_PARAGRAPH_\nKlju\xc4\x8dno vlogo pri ustanovitvi je imela Mechthild von der Pfalz, mati vojvode Eberharda I. in nadvojvodinja Avstrije. Mechthild, ki je od leta 1463 prebivala v bli\xc5\xbenjem Rottenburgu je spodbudila selitev redovnikov iz Sindelfingna v T\xc3\xbcbingen, tedaj najve\xc4\x8dje in najvplivnej\xc5\xa1e mesto v ju\xc5\xbenem delu W\xc3\xbcrtemberga. Pape\xc5\xbe Sikst IV. je z odobritvijo selitve leta 1476 dal podlago za ambicioznej\xc5\xa1e na\xc4\x8drte. Mechthild, ki je \xc5\xbee pripomogla pri ustanavljanju freibur\xc5\xa1ke univerze, je za projekt ustanovitve univerze v T\xc3\xbcbingenu anga\xc5\xbeirala lastnega sina. Pomembno vlogo pri ustanavljanju je imel tudi Eberhardov zaupnik Johannes Nauclerus, ki je bil prvi rektor in kasneje dolgoletni kancler univerze. Tedanji Eberhardov slogan "Attempto!" (latinsko za upati/drzniti si) je \xc5\xa1e dandanes moto univerze._NEWLINE_Po uradni razglasitvi ustanovitve 11. marca 1477, sta bila v zelo kratkem \xc4\x8dasu v bli\xc5\xbeini Neckarja zgrajeni dve skeletni poslopji (dana\xc5\xa1nja M\xc3\xbcnzgasse 22\xe2\x80\x9326), tako da so se lahko prva predavanja za\xc4\x8dela \xc5\xbee oktobra istega leta. Nadaljnja gradnja univerze se je v slede\xc4\x8dih letih hitro nadaljevala in \xc5\xbee leta 1482 so bile dokon\xc4\x8dane vse potrebne univerzitetne stavbe, zato selitev univerze v Stuttgart v lu\xc4\x8di ponovne zdru\xc5\xbeitve W\xc3\xbcrttemberga (glej M\xc3\xbcnsin\xc5\xa1ka pogodba) s katero je ta postal nova prestolnica ter Eberhardova rezidenca ni bila ve\xc4\x8d aktualna._NEWLINE_Dana\xc5\xa1nje ime je univerza dobila leta 1769, ko je tedanji w\xc3\xbcrttember\xc5\xa1ki vojvoda Karl Eugen poleg imena ustanovitelja v naziv univerze dodal \xc5\xa1e svoje ime. Pred tem se je leta 1767 razglasil za t. i. ve\xc4\x8dnega rektorja (rector perpetuus) in tako prevzel vodenje univerze do svoje smrti leta 1793. Kljub temu pa je z ustanovitvijo Vi\xc5\xa1je Karlove \xc5\xa1ole v Stuttgartu povzro\xc4\x8dil eno najve\xc4\x8djih gro\xc5\xbeenj obstoju univerze._NEWLINE_Univerza v T\xc3\xbcbingenu ima bogato zgodovino inovativnega mi\xc5\xa1ljenja, \xc5\xa1e posebej v teologiji po kateri je univerza znana \xc5\xa1e danes. Za to je zaslu\xc5\xbeen predvsem Philipp Melanchthon (1497-1560), ena glavnih osebnosti nem\xc5\xa1ke reformacije in pobudnikov izoblikovanja nem\xc5\xa1kega \xc5\xa1olskega sistema. Med uglednimi \xc5\xa1tudenti in profesorji tako najdemo Keplerja, ve\xc4\x8d nem\xc5\xa1kih predsednikov ter nekdanjega pape\xc5\xbea Benedikta XVI.. Oznaka t\xc3\xbcbingen\xc5\xa1ki trije se nana\xc5\xa1a na pomembnega nem\xc5\xa1kega pesnika H\xc3\xb6rderlina, ter vplivna filozofa Hegla ter Schellinga, ki so v \xc5\xa1tudentskih letih sostanovali v T\xc3\xbcbingenu. _NEWLINE_Leta 1805 je bila v Alte Burse, leta 1478 zgrajeni in najstarej\xc5\xa1i univerzitetni stavbi, ki je \xc5\xa1e danes v uporabi, urejena prva univerzitetna klinika. Poleg \xc5\xa1tirih fakultet ustanoviteljic sta bila leta 1817 ustanovljeni \xc5\xa1e Katoli\xc5\xa1ka teolo\xc5\xa1ka in Ekonomska fakulteta. Leta 1863 je univerza pridobila \xc5\xa1e prvo samostojno naravoslovno fakulteto v Nem\xc4\x8diji, na kateri je leta 1868 Friedrich Miescher kot prvi odkril DNK. S tem je poleg naukov poeta Uhlanda ter protestantskega teologa Baura, katerih prepri\xc4\x8danja so postala znana kot \xc2\xbbt\xc3\xbcbingen\xc5\xa1ka \xc5\xa1ola\xc2\xab, ki je za\xc4\x8dela z zgodovinsko analizo svetopisemskih besedil, pristopom danes znanim kot zgodovinski kriticizem univerza dosegla vi\xc5\xa1ek svojega vpliva in prepoznavnosti._NEWLINE_Univerza je med drugim imela veliko vlogo v prizadevanjih za "znanstveno" legitimacijo politike Tretjega rajha. \xc5\xa0e pred zmago nacistov na splo\xc5\xa1nih volitvah marca 1933 skoraj ni bilo ve\xc4\x8d judovskih u\xc4\x8diteljev ali \xc5\xa1tudentov. Kasnej\xc5\xa1i Nobelov nagrajenec za fiziko Hans Albrecht Bethe je bil odpu\xc5\xa1\xc4\x8den aprila 1933, matematik Erich Kamke pa pred\xc4\x8dasno upokojen v letu 1937, verjetno v obeh primerih zaradi nearijskega porekla njunih soprog. Na kliniki so sterilizirali najmanj 1158 ljudi._NEWLINE_Po vojni je bila univerza razdeljena na 14 fakultet, ki so bile leta 2010 ponovno zdru\xc5\xbeene v sedem velikih naddisciplinarnih fakultet._NEWLINE_Leta 2005 je bila na pobudo univerze ustanovljena Vi\xc5\xa1je\xc5\xa1olska regije T\xc3\xbcbingen-Hohenheim, v katero je povezane \xc5\xa1e Univerza v Hohenheimu ter 4 vi\xc5\xa1je \xc5\xa1ole. Novembra 2009 je skupina \xc5\xa1tudentov za ve\xc4\x8d dni zasedla eno glavnih predavalnic v sklopu medijsko odmevnih protestov proti uvedbi \xc5\xa1olnin, saj bi morala biti izobrazba dostopna vsakomur. \xc5\xa0olnine so bile z zimskim semestrom 2012/13 ponovno ukinjene.\n_START_SECTION_\nRaziskave\n_START_PARAGRAPH_\nUniverza v T\xc3\xbcbingenu ima \xc5\xa1iroko paleto raziskovalnih projektov na razli\xc4\x8dnih podro\xc4\x8djih. Najvidnej\xc5\xa1i med njimi so se med naravoslovja; Hertie In\xc5\xa1titut za klini\xc4\x8dno raziskovanje mo\xc5\xbeganov se na primer osredoto\xc4\x8da na splo\xc5\xa1no, kognitivno in celi\xc4\x8dno nevrologijo ter nevrodegeneracije. Center za interdisciplinarne klini\xc4\x8dne raziskave se ukvarja s celi\xc4\x8dno biologijo v diagnostiki in terapijo bolezni organskih sistemov. Poleg tega ima univerza edino katedro za retoriko v Nem\xc4\x8diji.\n_START_SECTION_\nMednarodno sodelovanje\n_START_PARAGRAPH_\nUniverza je bila leta 2010 ustanovna \xc4\x8dlanica univerzitetnega omre\xc5\xbeja Matariki, v katerem sodeluje \xc5\xa1e Dartmouth College (ZDA), Univerza Durham (VB), Queen\xe2\x80\x99s University (Kanada), Univerza v Otagu (Nova Zelandija), Univerza Zahodne Avstralije (Avstralija) ter Univerza v Uppsali (\xc5\xa0vedska)._NEWLINE_\xc5\xa0tudenti na mednarodnih izmenjavah (Erasmus, ...) predstavljajo ve\xc4\x8d kot 10% vpisanih.'